MITT LIV I ØST-TYSKLAND 16.MARS 2015

Innkommende president Kari ledet møte.

3 minutter v/Øyvind

Han fortalte om dagens eiendomsmarked på Geilo. Salg av fritidsboliger er det høyeste siden 2007. Det var stor aktivitet i vinterferien. Det er lite salg av boliger i hele Hallingdal. I det siste er det mye klaging i etterkant. Mange har eierskifteforsikring. Nå kommer også at kjøperne kan tegne egen forsikring.

Mitt liv i Øst-Tyskland v/Irene Krüger

Vi hørte nok et interessant foredrag om hvordan det var å vokse opp i Øst-Tyskland. I 2014 var det 25 år siden muren falt, og fortsatt er det sterkt for Irene å snakke om den hendelsen.

Både foreldrene og morfaren til Irene var kommunister. Det viktigste for dem var fred og ikke krig, og de trodde på sosialismen. I Øst-Tyskland var det jobb til alle og ingen sultet. For mange i Øst-Tyskland ble det derfor tøft etter murens fall. De var ikke vant til å søke på jobber og «selge» seg selv. Selv om det ble reisefrihet, var det mange som ikke hadde råd til å reise.

Ved siden av skolen var Irene pioner. Det var en politisk masseorganisasjon for barn i Øst-Tyskland. Nesten alle var med i den. Organisasjonen ble nedlagt i 1990. Irene likte seg der. Det var mange ulike morsomme og spennende aktiviteter der.

Fra 8.klasse var hun med i FDJ (Fri tysk ungdom). Der måtte de bl.a. skrive om partiet. De som ikke var medlemmer, hadde problemer med å få studieplass. Over 90% i Øst-Tyskland hadde utdanning. Studenter måtte jobbe om sommeren, for eksempel plukke epler eller jobbe i skogen.

Alle fikk jobb, men det var vanskelig å få bolig. Irene bodde i en leilighet der de var 4 barn. I oppgangen var det dugnad, og alle passet på hverandre. De hadde det bra. Etter murens fall ville alle kjøpe eget hus.

Da Irene og mannen skulle pusse opp leiligheten de hadde, var de helt avhengig av kontakter for å få materialer. Det var stor «bytteøkonomi». Bygningene var grå og triste, men det tenkte de aldri over. Nå er det mye farger over alt.

Det var lett å få tak i vanlig mat som melk, brød, ost og epler. Spesielle varer som ananas solgte de i spesialforretninger. Etter 1974 var det lov med vestlig valuta. Det fikk de fra familie fra Vest-Tyskland som kom på besøk. Det ble da mulig å handle i spesialforretningene.

Da Irene fylte 18 år satte hun seg på liste for å få bil. Det var 10 års ventetid. De kunne få gammel bil, og den var dyrere. Da skulle du helst kjenne en bilmekaniker for å få den reparert.

Broen reiste med tog mot grensen og ble satt i fengsel. Etter det ble han satt i fengsel hver gang det var besøk av statsoverhoder. Irene fikk heldigvis studere likevel. I andre familier hvor noen ble fengslet, fikk søsken ikke det.

Irene avsluttet foredraget med en sterk beskrivelse av mandagsdemonstrasjonene i Leipzig, og hvor absurd det var å høre at det ble trykkefrihet og reisefrihet. 9.november 1989 ble dette mulig! Øst og Vest trenger fortsatt tid til å nærme seg.